Neuvoston päätöslauselma, annettu 5 päivänä lokakuuta 1995, nuorisoalan yhteistyöstä kolmansien maiden kanssa



Virallinen lehti nro C 296 , 10/11/1995 s. 0011 - 0012



NEUVOSTON PÄÄTÖSLAUSELMA, annettu 5 päivänä lokakuuta 1995, nuorisoalan yhteistyöstä kolmansien maiden kanssa (95/C 296/04) 1. Neuvosto palauttaa mieleen, että neuvosto ja neuvostossa kokoontuneet ministerit vahvistivat nuorisoa koskevista ensisijaisista toimista 26 päivänä kesäkuuta 1991 annetussa päätöslauselmassa halukkuutensa lisätä yhteistyötä nuorisovaihdossa ja nuorten liikkuvuudessa EFTA-maiden ja Keski- ja Itä-Euroopan maiden kanssa sekä pohjoisen ja etelän välisen vuoropuhelun yhteydessä. Neuvosto toteaa, että Essenissä 9 ja 10 päivänä joulukuuta 1994 kokoontuneen Eurooppa-neuvoston päätelmissä pyritään yhteisön ohjelmien, muun muassa Nuorten Eurooppa -ohjelman laajentamiseen assosioituneisiin Keski- ja Itä-Euroopan maihin (KIE-maat) sekä Eurooppa-Välimeri-yhteistyön vahvistamiseen. Neuvosto korostaa sitä pontta, joka annettiin kolmansien maiden kanssa tapahtuvalle vaihdolle Nuorten Eurooppa III -ohjelman vahvistamisesta 14 päivänä maaliskuuta 1995 tehdyllä Euroopan parlamentin ja neuvoston päätöksellä N:o 818/95/EY(1). Neuvosto muistuttaa, että 26 ja 27 päivänä kesäkuuta Cannesissa kokoontuneen Eurooppa-neuvoston päätelmissä käsitellään rotu- ja muukalaisvihan vastaista toimintaa. Neuvosto muistuttaa, että neuvoston 12 päivänä kesäkuuta 1995 Cannesin Eurooppa-neuvostolle laatimassa kertomuksessa, joka koskee Euroopan unionin kantaa Barcelonan Eurooppa-Välimeri-konferenssia varten, tunnustetaan nuorisoalan yhteistyön tärkeys kansalaisten välisen vaihtotoiminnan edistämisessä ja Euroopan unionin ja sen Välimeren alueen kumppanien välisen vuoropuhelun vahvistamisessa. Neuvosto suhtautuu myönteisesti tuloksiin, joita on saatu nuorisoa koskevien ensisijaisten toimien mukaisesti kolmansien maiden kanssa tapahtuvasta vaihdosta, sekä Euroopan neuvoston tekemään työhön. 2. Edellä mainituista aloista neuvosto palauttaa mieleen - nuorten vapaaehtoispalvelun edistämisestä neuvoston ja neuvostossa kokoontuneiden ministereiden 30 päivänä marraskuuta 1994 tekemät päätelmät(2), - yhteistyöstä nuorisotiedotuksen ja nuoria koskevien selvitysten alalla 31 päivänä maaliskuuta 1995 annetun päätöslauselman. Cannesin Eurooppa-neuvoston päätelmien mukaisesti neuvosto haluaa lisätä edellä mainituilla aloilla yhteistyötä niiden kolmansien maiden kanssa, joiden kanssa yhteisö on tehnyt assosiointi- tai yhteistyösopimuksia. Tämän yhteistyön kehittämisessä olisi otettava huomioon Euroopan yhteisön perustamissopimuksen 3 b artiklassa määritelty toissijaisuusperiaate. Kyseeseen tulevat alat: - valtiollisten ja muiden elinten välinen nuorisoalan yhteistyö, - nuoriso-ohjaajien koulutus, - nuorisotiedotus, - nuorisovaihto, - nuorten vapaaehtoispalvelu. a) Valtiollisten ja muiden elinten välinen nuorisoalan yhteistyö Neuvosto toteaa, että kolmansien maiden nuorisoasioita hoitavat demokraattiset elimet ovat kehittyneet epätasaisesti sekä toisiinsa että jäsenvaltioihin verrattuna, mikä toisinaan vaikeuttaa tehokkaan yhteistyön aikaansaamista. Neuvoston mukaan on suotavaa tukea näiden elinten yhteistyön kehittymistä edistämällä tietojen ja kokemusten vaihtoa yhteisön, kansallisen, alueellisen ja paikallisen tason nuoriso-ohjelmissa opintokäyntien, harjoittelujaksojen ja muiden toimien avulla. b) Nuoriso-ohjaajien koulutus Neuvosto on tietoinen sosiopedagogisten ohjaajien, myös nuorisojärjestöjen vastuuhenkilöiden suuresta merkityksestä nuorten kultturien tuntemuksen lisäämisessä, demokraattiselle yhteiskunnalle ominaisten arvojen kehittymisessä sekä kulttuurien monimuotoisuuden kunnioittamisessa ja edistämisessä. Neuvosto korostaa tarvetta kannustaa sosiopedagogisia ohjaajia ja järjestöjen vastuuhenkilöitä ottamaan nuorisotyössä huomioon kolmansien maiden sosiaalinen ja kulttuurinen ympäristö ja tukee siten jäsenvaltioiden pyrkimyksiä suvaitsemattomuuden sekä rotu- ja muukalaisvihan torjumiseksi ja yhteisvastuun edistämiseksi. Neuvosto korostaa myös tarvetta tukea kolmansien maiden nuoriso-ohjaajien ja nuorisojärjestöjen vastuuhenkilöiden koulutusta ottamalla huomioon jäsenvaltioiden ja Euroopan neuvoston tällä alalla hankkimat kokemukset. c) Nuorisotiedotus Neuvosto korostaa tarvetta helpottaa nuorten mahdollisuuksia saada selkeää, tehokasta ja perusteellista tietoa kaikilla heidän jokapäiväistä elämäänsä koskevilla aloilla, sillä se on tärkeä edellytys nuorten aktiiviselle osallistumiselle yhteiskuntaan. Neuvosto toteaa, että olisi kannustettava tiedotus- ja neuvontapalveluiden kehittämistä edistämällä kokemustenvaihtoa sekä jäsenvaltioissa ja kolmansissa maissa olevien tietoverkkojen yhteen liittämistä. d) Nuorisovaihto Neuvosto korostaa, että jäsenvaltioiden ja kolmansien maiden nuorisoryhmien ja -järjestöjen välinen vaihto on tärkeää ja se on soveltuva tapa ymmärtää erilaisia tilanteita ja kulttuureita, mikä puolestaan saa aikaan muiden ihmisten kunnioitusta ja yhteisvastuuta sekä estää suvaitsemattomuutta ja rotu- ja muukalaisvihaa ilmentävää käytöstä. Neuvosto toteaa, että Nuorten Eurooppa III -ohjelman D-toimintamuodossa olisi käytettävä niitä mahdollisuuksia, joilla voidaan erityisesti parantaa vaihtotoiminnan laatua. e) Nuorten vapaaehtoispalvelu Neuvosto korosta, että on tärkeää edistää yhteisvastuun avroja nuorten keskuudessa Nuorten Eurooppa III -ohjelman A II -toimintamuodon mukaisesti. Nuorten vapaaehtoispalvelujaksojen edistämisestä 30 päivänä marraskuuta 1994 tehtyjen päätelmien mukaisesti neuvosto tunnustaa jäsenvaltioiden pyrkimykset ja kannustaa nuorten osallistumista vapaaehtoispalveluun, jota kehitetään niissä kolmansissa maissa, myös kehitysmaissa, joiden kanssa yhteisö on tehnyt assosiointi- tai yhteistyösopimuksia. 3. Neuvosto - katsoo, että edellä mainituille aloille olisi annettava etusija kolmansien maiden kanssa tehtävään nuorisoalan yhteistyöhön kuuluvien toimien toteuttamisessa, - korostaa kiinteän yhteistyön tarvetta tällä alalla Euroopan neuvoston ja muiden kansainvälisten järjestöjen kanssa, - kannustaa komission avustuksella kolmansien maiden ja erityisalueiden kanssa nuorisoalalla tehdystä yhteistyöstä saatujen kokemusten ja hyvien menettelytapojen vaihtoa, - kehottaa komissiota antamaan tietoa neuvostolle Nuorten Eurooppa -ohjelman D-toimintamuodon valmisteluvaiheessa toteutettujen toimien seurannasta ja arvioinnista, - kehottaa komissiota vahvistamaan Nuorten Eurooppa -ohjelman puitteissa toteutettujen toimien ja muiden, yhteistyötä kolmansien maiden kanssa sisältävien yhteisön ohjelmien puitteissa mahdollisesti toteutettujen toimien välistä yhteyttä ottamalla huomioon yhteisössä ja kolmansissa maissa olevat elimet, joita voidaan mahdollisesti pyytää antamaan rahoitustukea kyseiselle toiminnalle, - antaa pysyvien edustajien komitealle tehtäväksi huolehtia tämän päätöslauselman mukaisesti toteutettujen toimien seurannasta, silloin kun ne eivät kuulu Nuorten Eurooppa -ohjelmaan ja rajoittamatta muita komission lainsäädäntöaloitteita, ja vahvistaa tarvittaessa asianmukaiset suuntaviivat myöhempää kehitystä varten. (1) EYVL N:o L 87, 20.4.1995 (2) EYVL N:o C 348, 9.12.1994